РЕГЛАМЕНТ (ЕО) № 1153/2007 НА СЪВЕТА
от 26 септември 2007 година
за изменение на Регламент (ЕО) № 2597/97 относно определяне на допълнителни правила за общата организация на пазара на мляко и млечни продукти по отношение на млякото за пиене
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението от Комисията,
като взе предвид становището на Европейския парламент (1),
като има предвид, че:
(1)
В член 3 от Регламент (ЕО) № 2597/97 на Съвета (2) са посочени продуктите, които следва да бъдат смятани за мляко за пиене, и по-точно от гледна точка на съдържанието им на мазнини.
(2)
За да се облекчи преходът от съществуващите преди присъединяването национални правила към правилата на Общността, бяха приети няколко преходни дерогации във връзка с неотдавнашното присъединяване.
(3)
Предвид различните потребителски навици в отделните държави-членки, както и изтичащия период на дерогациите, е целесъобразно да се разреши пускането на пазара, като мляко за пиене, на продукти с различно от това на съществуващите три категории съдържание на мазнини.
(4)
За яснота на потребителите обаче такова мляко не следва да се нарича пълномаслено, полуобезмаслено или обезмаслено, а на опаковката ясно да е посочено процентното съдържание на мазнини.
(5)
Регламент (ЕО) № 2597/97 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
В член 3, параграф 1 от Регламент (ЕО) № 2597/97 се добавя следната алинея:
„Топлинно обработеното мляко, което не отговаря на изискванията за съдържание на мазнини, посочени в първа алинея, букви б), в) и г), се счита за мляко за пиене, при условие че съдържанието на мазнини е ясно посочено, с точност до една цифра след десетичната запетая и лесно може да се прочете на опаковката под формата на „… % мазнини“. Такова мляко не се описва като пълномаслено, полуобезмаслено или обезмаслено.“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 септември 2007 година.